চীন পারলে আমরা কেন পারব না | স্বর্ণালি দিনের সেতুবন্ধন
লাভ ইন দ্য টাইম অব করোনাপরীক্ষামুলক পোষ্টথানা গারদ থেকেবাঙালির নববর্ষঅন্তরেঅন্তরেঅন্তরেঅন্তরেঅন্তরেকোথায় আমার হৃদয়পুর
অক্টোবর ২৪, ২০১৪ মার্চ ৯, ২০১৫ রফিক আজাদ ,বিভাগঃ অন্যান্য, ৩০৬ বার পঠিত	চীন পারলে আমরা কেন পারব না তে মন্তব্য বন্ধ
যারা বলেন তাদের যেমন লজ্জা, যারা শোনেন তাদেরও লজ্জা। ভারত-পাকিস্তান ধর্মের ভিত্তিতে পৃথক হলেও পাকিস্তান থেকে বাংলাদেশ পৃথক হয়েছে ন্যায্য অধিকার প্রতিষ্ঠার প্রয়োজনে। ১৯৪৭ সালে ভারত ভাগের পর ‘৪৮ সালেই বোঝা গেছে, পাকিস্তান বাংলা অঞ্চলের মানুষকে শান্তিতে থাকতে দেবে না। অধিকার দেবে না। অর্থনৈতিক মুক্তি পেতে দেবে না। সাংস্কৃতিক স্বাধীনতা দেবে না। ভাষার স্বাধীনতা, কলকারখানা প্রতিষ্ঠার স্বাধীনতা, ব্যবসা-বাণিজ্য, চাকরি ইত্যাদি কোনো ক্ষেত্রেই বাংলা অঞ্চলের মানুষের অধিকার প্রতিষ্ঠায় পাকিস্তানের শাসককুল আগ্রহী ছিল না। বরং যতভাবে শোষণ করা যায়, বৈষম্যের জাঁতাকলে বাংলা অঞ্চলের মানুষকে বন্দি করে ফেলা যায়, তার সব রকম চেষ্টা অব্যাহত ছিল। বৈষম্যের এ জাঁতাকল থেকে রক্ষা পেতে প্রথমে ভাষার সংগ্রাম করতে হয় পাকিস্তানের শাসককুলের বিরুদ্ধে। ভাষার সংগ্রাম থেকেই জন্ম নেয় স্বাধিকার আন্দোলনের সংগ্রাম। প্রকারান্তরে বাংলা অঞ্চলের মানুষ মুক্তিযুদ্ধের মাধ্যমে ১৯৭১ সালে বাংলাদেশ নামের নতুন রাষ্ট্র প্রতিষ্ঠা করে পৃথিবীর বুকে। পৃথিবীর মানচিত্রে জ্বলজ্বল করতে থাকে বাংলাদেশ নামে স্বাধীন-সার্বভৌম রাষ্ট্রের মানচিত্র। সেসবই ৪৩ বছর আগের কথা। আর মাত্র ছয় বছর পর বাংলাদেশ উদযাপন করতে যাচ্ছে স্বাধীনতার ৫০তম বর্ষ। অথচ এখনও আমরা শুনতে পাই_ ভারতের দালাল, পাকিস্তানের দালাল, চীন-আমেরিকা রাশিয়া-মধ্যপ্রাচ্যের দালাল_ এই শব্দরাজি। আরেকটু সুন্দর করে বললে বলতে হয়, আমরা একজন আরেকজনকে ক্রমাগত বলে যাচ্ছি, ভারত-পাকিস্তান-চীন-রাশিয়া-আমেরিকা কিংবা মধ্যপ্রাচ্যপন্থি। আমি বলতে চাই, স্বাধীনতার ৪৩ বছর পরও যারা এসব বলেন, তাদের যেমন লজ্জা হওয়া উচিত, একইভাবে আমরা যারা শুনছি, তাদেরও লজ্জা হওয়া উচিত। কারণ ৪৩ বছরেও আমরা এ বাংলাদেশের স্বাধীন নাগরিকরা বাংলাদেশপন্থি হয়ে উঠতে পারিনি। এর চেয়ে লজ্জার, অপমানের আর কী থাকতে পারে!
এখন কথা হলো, চীন পারলে বাংলাদেশ কেন পারবে না? কিছুকাল ধরে পৃথিবীর বিভিন্ন দেশের নেতা ও প্রতিনিধিদের মুখে শুনতে পাওয়া যায়_ এশিয়ার অর্থনীতিতে বাংলাদেশ হবে অর্থনীতির বাঘ। বর্তমান সরকারের পক্ষ থেকেও বাংলাদেশকে ২০২১ সালের মধ্যে একটি মধ্যম আয়ের দেশে পরিণত করার প্রচেষ্টার কথা শোনা যায়। কৃষিক্ষেত্রে উৎপাদন, ব্যক্তি পর্যায়ে কলকারখানা স্থাপন, বিনিয়োগ প্রবৃদ্ধি_ সবকিছুর আয়োজন থাকার পরও কেন বাংলাদেশ থেকে বিদেশি বিনিয়োগকারীরা ফিরে যাচ্ছেন? কেন ব্যক্তি পর্যায়ে দেশি বিনিয়োগকারীরা উৎসাহ হারাচ্ছেন? কেন অবকাঠামোর উন্নয়ন হচ্ছে না? কেন কৃষক হাড়ভাঙা পরিশ্রমে প্রচুর শস্য উৎপাদনের পরও ন্যায্যমূল্য পাচ্ছেন না? এসব বিষয় বিশ্লেষণ করলেই দেখা যায়, আমাদের মধ্যে স্বাজাত্যবোধের অভাব। দেশপ্রেমের অভাব। বিরোধ-বিভেদে আমরা বহুধাবিভক্ত হয়ে একে অপরের ধ্বংস প্রত্যাশা করি। কেউই দেশের প্রয়োজনে, উত্তর-প্রজন্মের প্রয়োজনে, দেশের সমৃদ্ধির প্রয়োজনে এককণ্ঠে কথা বলতে পারি না। বহু সম্প্রদায়ের দেশ বাংলাদেশ। তারপরও আশ্চর্য রকম সহনশীলতা রয়েছে আমাদের মধ্যে। আমাদের দেশের মানুষ সাম্প্রদায়িক নন। আমাদের দেশের মানুষ অত্যন্ত পরিশ্রমীও। এখন প্রয়োজন এমন একজনের, যিনি বিরোধ-বিভেদের কথা বলবেন না। বলবেন দেশপ্রেমের কথা। বলবেন ঐক্যের কথা। বলবেন সমৃদ্ধ বাংলাদেশের কথা। যার কথায় পুরো জাতি একত্র হয়ে এককণ্ঠে কণ্ঠ মিলিয়ে দেশের অর্থনীতিকে সামনে এগিয়ে নিয়ে যাওয়ার প্রচেষ্টায় অংশ নেবে। বাংলাদেশের মানুষ যেদিন বাংলাদেশপন্থি হবে, সেদিনই শুধু বাংলাদেশ এশিয়ার অর্থনীতির বাঘ হতে পারবে বলে আমার বিশ্বাস।
সম্পর্কিত পোষ্ট => মায়ের মিনার থেকে বিশ্বের মিনার